Paríž 13. januára (TASR) - Predseda francúzskej opozičnej Socialistickej strany (PS) Francois Hollande dnes odmietol myšlienku, že by sa bývalý britský labouristický premiér Tony Blair mohol stať prvým prezidentom Európskej únie.
Blair v sobotu v prejave k členom francúzskeho vládneho Zväzu za ľudové hnutie (UMP) načrtol svoju predstavu Európy a podporil tak úvahy o tom, že sa možno bude uchádzať o funkciu prvého prezidenta EÚ.
Hollande vyhlásil, že Blair sa v dôsledku svojej podpory americkej invázii do Iraku na túto funkciu nehodí.
"Potrebujeme prezidenta, ktorý by bol reprezentantom politickej Európy, Európy nezávislej na USA a ja si nemyslím, že by Tony Blair spĺňal túto predstavu," povedal Hollande v rozhovore pre francúzsku rozhlasovú stanicu Radio J.
Blair má "evidentné kvality a uspel vo svojej krajine, ale postoj, ktorý zaujal k invázii do Iraku značí, že nemôže byť budúcim prezidentom Európy," dodal Hollande.
Bývalý britský premiér vo svojom vystúpení v sobotu nahneval socialistov žartovaním, že vďaka svojim názorom by sa pravdepodobne cítil ako doma vo vláde francúzskeho prezidenta Nicolasa Sarkozyho, hoci by bol radšej členom zreformovanej Socialistickej strany.
Obidve strany, PS aj britskí labouristi, sú členmi tej istej socialistickej skupiny v Európskom parlamente.
Blair tiež povedal, že sa vráti do Paríža 31. januára, aby vystúpil s prejavom pred think-tankom založeným Ericom Bessonom, bývalým šéfom hospodárskej politiky PS, ktorý je v súčasnosti mladším ministrom v Sarkozyho vláde.
Informovala o tom tlačová agentúra Reuters.